b'\n_START_ARTICLE_\nS\xc3\xa6ravgift\n_START_PARAGRAPH_\nS\xc3\xa6ravgift er en skatt som legges p\xc3\xa5 innf\xc3\xb8rsel, produksjon eller innenlandsk omsetning av n\xc3\xa6rmere angitte varer og tjenester eller som knyttes til \xc3\xa5 eie eller til \xc3\xa5 endre eierforhold til bestemte varer og fast eiendom. S\xc3\xa6ravgiftene utgj\xc3\xb8r sammen med merverdiavgift og toll de indirekte skattene._NEWLINE_I motsetning til merverdiavgiften, hvor avgiftsplikten omfatter alle ledd i omsetningskjeden frem til forbruker, er s\xc3\xa6ravgiftene begrenset til det f\xc3\xb8rste omsetningsleddet (produsent, import\xc3\xb8r, osv.). De s\xc3\xa6ravgiftspliktige virksomhetene er som regel f\xc3\xa5, men store. Mens merverdiavgiften er en generell omsetningsavgift som prinsipielt b\xc3\xb8r omfatte omsetning av alle varer og tjenester, er s\xc3\xa6ravgiftene selektive og treffer samfunnets transaksjonsstr\xc3\xb8mmer punktvis gjennom de ulike produktene som er avgiftsbelagt._NEWLINE_S\xc3\xa6ravgifter er, i likhet med de \xc3\xb8vrige skattene, kjennetegnet ved at de er kontantbetalinger fra private til det offentlige uten konkret vederlag. Dette skiller skattene fra betalinger for offentlige tjenester (gebyr). For eksempel er tinglysingsgebyret et vederlag for at staten stiller tinglysingsvesenet til disposisjon, mens dokumentavgiften er en skatt._NEWLINE_S\xc3\xa6ravgifter kan v\xc3\xa6re rent fiskalt begrunnet, dvs. at de kun har til hensikt \xc3\xa5 skaffe staten inntekter, men s\xc3\xa6ravgifter kan ogs\xc3\xa5 benyttes som virkemiddel for \xc3\xa5 oppn\xc3\xa5 politiske m\xc3\xa5l, for eksempel knyttet til \xc3\xa5 begrense bruken av helse- og milj\xc3\xb8skadelige produkter._NEWLINE_S\xc3\xa6ravgiftene variere mellom land. Dersom det er store forskjeller i s\xc3\xa6ravgiftene mellom n\xc3\xa6rliggende land, s\xc3\xa5 kan det v\xc3\xa6re l\xc3\xb8nnsomt \xc3\xa5 kj\xc3\xb8pe de avgiftsbelagte produktene i det landet med de laveste s\xc3\xa6ravgiftene. H\xc3\xb8ye s\xc3\xa6ravgifter gir derfor insentiver til grensehandel og smugling.\n_START_SECTION_\nS\xc3\xa6ravgifter i Norge\n_START_PARAGRAPH_\nI Norge vedtas s\xc3\xa6ravgiftene, p\xc3\xa5 samme m\xc3\xa5te som merverdiavgiften og de \xc3\xb8vrige skattene til statskassen, av Stortinget i medhold av Grunnlovens \xc2\xa7 75 a. Dette skjer gjennom de \xc3\xa5rlige skatte- og avgiftsvedtakene (plenarvedtak). Det hviler i utgangspunktet ingen andre begrensninger p\xc3\xa5 Stortinget beskatningsmyndighet etter Grunnloven \xc2\xa7 75 a enn de som f\xc3\xb8lger av Grunnloven selv. Forbudet mot tilbakevirkende lover i Grunnloven \xc2\xa7 97 er et eksempel p\xc3\xa5 en slik begrensning. Skatter og avgifter som vedtas i medhold av Grunnloven \xc2\xa7 75 a kjennetegnes ved at inntektene g\xc3\xa5r inn i statskassen uten noen form for \xc3\xb8remerking. Dette skiller s\xc3\xa6ravgiftene fra sektoravgiftene, hvor inntektene forutsettes brukt til myndighetshandlinger p\xc3\xa5 det omr\xc3\xa5de som avgiftslegges._NEWLINE_Den viktigste rettskilden for s\xc3\xa6ravgiftene er Stortingets \xc3\xa5rlige plenarvedtak. Plenarvedtakene angir hvilke produkter som skal avgiftslegges, og med hvilke satser. Plenarvedtakene angir ogs\xc3\xa5 hvilke produkter og hvilke bruksomr\xc3\xa5der som er fritatt for avgift, og hvilke som skal ilegges reduserte avgiftssatser. For hver s\xc3\xa6ravgift fattes et eget plenarvedtak._NEWLINE_Det er gitt tre lover om s\xc3\xa6ravgiftene; s\xc3\xa6ravgiftsloven, motorvognavgiftsloven og dokumentavgiftsloven. Disse lovene er i f\xc3\xb8rste rekke fullmaktslover som hjemler gjennomf\xc3\xb8ringen av plenarvedtakene. I lovene gis forvaltningen adgang til \xc3\xa5 gi forskrifter om beregningsgrunnlag, kontroll og administrative bestemmelser. Lovene inneholder ogs\xc3\xa5 sanksjonsbestemmelser ved overtredelse av s\xc3\xa6ravgiftsregelverket, herunder regler om fastsettelse av administrative tillegg (tilleggsavgift), straff, og renter ved forsinket innbetaling av s\xc3\xa6ravgiftene._NEWLINE_Med hjemmel dels i disse lovene, og dels i avgiftsvedtakene, er det gitt forskrifter til de ulike s\xc3\xa6ravgiftene. S\xc3\xa6ravgiftene som h\xc3\xb8rer under s\xc3\xa6ravgiftsloven er samlet i en egen s\xc3\xa6ravgiftsforskrift, mens de \xc3\xb8vrige s\xc3\xa6ravgiftene er gitt egne forskrifter. Forskriftene inneholder bl.a. bestemmelser som avgrenser og utfyller avgiftsvedtakene, samt bestemmelser om registrering av de avgiftspliktige, oppgaveplikt, betaling, regnskapsf\xc3\xb8rsel og kontroll._NEWLINE_Administrativt sorterer s\xc3\xa6ravgiftene under Finansdepartementet.\n_START_SECTION_\nInndeling av s\xc3\xa6ravgiftene\n_START_PARAGRAPH_\nS\xc3\xa6ravgiftene kan sorteres og inndeles p\xc3\xa5 ulike m\xc3\xa5ter. Administrativt kan en grovinndeling gj\xc3\xb8res ved \xc3\xa5 gruppere s\xc3\xa6ravgiftene i fire avgiftsmodeller etter hvordan avgiftene er bygget opp, og hva som utl\xc3\xb8ser avgiftsplikt._NEWLINE_De fleste av s\xc3\xa6ravgiftene som sorterer under s\xc3\xa6ravgiftsloven betegnes ofte som \xc2\xabvareavgifter\xc2\xbb. Vareavgiftene, som i antall er den st\xc3\xb8rste gruppen, kjennetegnes ved at avgiftsplikten oppst\xc3\xa5r ved innf\xc3\xb8rsel og produksjon av n\xc3\xa6rmere definerte varer. S\xc3\xa6ravgiftene p\xc3\xa5 alkohol, tobakk, sukker, sjokolade, bensin, b\xc3\xa5tmotorer mv. regnes til vareavgiftene. \xc3\x85rsavgiften og vekt\xc3\xa5rsavgiften p\xc3\xa5 motorvogner er \xc2\xabutskrivingsavgifter\xc2\xbb. Utskrivingsavgiftene skiller seg fra vareavgiftene ved at disse skrives direkte ut til eier, uten annen handling fra den avgiftpliktige enn at vedkommende eier det avgiftpliktige objektet p\xc3\xa5 et gitt tidspunkt. En tredje gruppe er de s\xc3\xa5kalte \xc2\xabregistreringsavgiftene\xc2\xbb. Til registreringsavgiftene sorterer engangsavgiften, omregistreringsavgiften og dokumentavgiften. Poenget i denne sammenheng er at avgiftene utl\xc3\xb8ses av selve registreringsforretningen, henholdsvis registrering i motorvognregisteret eller tinglysing av hjemmelsoverf\xc3\xb8ring til fast eiendom. En fjerde og forholdsvis ny gruppe s\xc3\xa6ravgifter er \xc2\xabutslippsavgiftene\xc2\xbb, der avgiften legges p\xc3\xa5 et n\xc3\xa6rmere definert milj\xc3\xb8skadelig utslipp. Avgiften p\xc3\xa5 sluttbehandling av avfall og NOX-avgiften inneholder elementer at dette._NEWLINE_S\xc3\xa6ravgiftene kan ogs\xc3\xa5 sorteres etter form\xc3\xa5let med avgiftene. Fiskale avgifter har som eneste form\xc3\xa5l \xc3\xa5 skaffe staten inntekter. Dokumentavgiften er et eksempel p\xc3\xa5 en rent fiskal avgift. Milj\xc3\xb8relaterte avgifter er innf\xc3\xb8rt for \xc3\xa5 oppn\xc3\xa5 milj\xc3\xb8forbedringer og milj\xc3\xb8politiske m\xc3\xa5lsettinger. CO\xe2\x82\x82-avgift, NOX-avgift og svovelavgift er eksempler p\xc3\xa5 milj\xc3\xb8relaterte avgifter. Bruksuavhengige bil- og b\xc3\xa5tavgifter er avgifter p\xc3\xa5 kj\xc3\xb8p og eie av motorvogn og bil som engangsavgift, \xc3\xa5rsavgift og b\xc3\xa5tmotoravgift. En fjerde gruppe er helse- og sosialt relaterte avgifter som bl.a. omfatter alkoholavgiften, tobakkavgiften og sjokoladeavgiften._NEWLINE_Det eksisterer ogs\xc3\xa5 ordninger som formelt sett ikke er s\xc3\xa6ravgifter, men som likevel har en rekke fellestrekk med s\xc3\xa6ravgifter. En slik ordning er f.eks. gr\xc3\xb8nne sertifikater.'